王炎弼安吉丞廳真清軒和沈文伯韻
作者：曾協
朝代：宋

paragraphs: 青山如君子，臭味我族類。
向來傲官府，正自惡俗吏。
主人清且賢，菽水無虛僞。
胸次塵滓盡，端可肖人意。
軒窗自羅列，獻此重疊翠。
公餘一隱几，舉目窮幽事。
昔爲幕中賓，妙語了同異。
孰堪畏棲遲，勝境配高義。
要從孺子濯，不逐眾人醉。
呤哦坐書叢，袖手太阿利。
沈侯負能名，二絕一言蔽。
聊同座右銘，此語君莫墜。